*Ei tule sekoittaa samalla tiellä olevaan lyhyempään ja etelämpänä sijaitsevaan siltaan, jota myös kutsutaan nimellä Hämeentien silta.*

**Hämeentien (pohjoisempi) silta** on Helsingin Hämeentiellä sijaitseva vuonna 1964 avattu tieliikennesilta, joka ylittää Vallilan siirtolapuutarhan viereiset puistoalueet, pienemmät tiet ja Hermannin rantatien alkupään. 
Silta kulkee Vallilasta Kumpulaan, ja aivan sen vieressä on myös Hermannin ja Toukolan kaupunginosien rajat.

Alkujaan silta ylitti sittemmin puretun Sörnäisten satamaradan. Silta rakennettiinkin nimenomaan satamaradan sujuvan liikenteen varmistamiseksi sen jälkeen, kun 1860-luvulta asti käytössä ollut rata siirrettiin 1960-luvulla Teollisuuskadulta Vallilanlaaksoon.

Silta on kokonaispituudeltaan 204 metriä ja edustaa tyyliltään 1960-luvun "moottoritiemäistä" suunnittelua. Se on 31,1 metriä leveä, ja siinä kulkee kaksi ajokaistaa, raitiovaunukiskot, pyörätie ja jalkakäytävä molempiin suuntiin. Sillan liikennemäärän laskettiin vuonna 2009 olevan raitiovaunut mukaan lukien noin 29 500 ajoneuvoa päivässä.

Vuonna 2008 sillan alle rakennettiin skeittipuisto ja vuonna 2021 koripallokenttä.

Peruskorjaus
------------

Sillalla havaittiin vuosina 2009–2010 tehdyissä tarkastuksissa vakavia rakennevaurioita. Mittava peruskorjaus alkoi huhtikuussa 2011 ja valmistui saman vuoden loppupuolella. Peruskorjauksessa sillan maatuet ruiskubetonoitiin ja pinnoitettiin, reunapalkit uusittiin, kansilaatat vesipiikattiin ja jyrsittiin, sekä kannen pinnat muotovalettiin uudelleen. Sillan näkyville osille tehtiin korkeapainepesu, ja myös etuluiskien verhoukset korjattiin ja puhdistettiin. Peruskorjaus rajoitti merkittävästi sillan liikennettä varsinkin kesä–heinäkuussa 2011. Betonipintojen impregnointi jatkui vielä kesään 2012.

Tekniset tiedot
---------------

* Kokonaispituus: 204 m
* Kannen pituus: 198,6 m
* Jännemitta: 24 m + 5 x 30 m + 24 m
* Vapaa-aukko: 29,3 m
* Kokonaisleveys: 31,1 m
* Hyödyllinen leveys: 4,45 m + 7 m + 7,50 m + 7 m + 4,45 m = 30,4 m
* Kannen pinta-ala: 6 020 m²
* Vinous: 0 goonia

Kuvia
-----

* Sillan rakennustöitä vuonna 1964. Taustalla Arabian tehtaita.Sillan rakennustöitä vuonna 1964. Taustalla Arabian tehtaita.
* Ilmakuva vuodelta 1966.Ilmakuva vuodelta 1966.
* Sillan pohjoispuoleista alkupäätä vuonna 1972.Sillan pohjoispuoleista alkupäätä vuonna 1972.
* Sörnäisten satamaradan raiteet sillan alla vuonna 2009.Sörnäisten satamaradan raiteet sillan alla vuonna 2009.

Katso myös
----------

* Kustaa Vaasan tie

Lähteet
-------

1. 1 2 3 4 5  Mustonen, Lasse: Hämeentien sillan peruskorjaus - Raportti ja analyysi *theseus.fi*. Viitattu 13.3.2023.
2. ↑  Salmela, Marja: Kulosaaren sillan korjaus pitkittyy syksyyn (Maksullinen artikkeli) *Helsingin Sanomat*.  8.2.2011. Viitattu 13.3.2023.
3. ↑  Helsingin kaupunginosat *Kartta.com*. Viitattu 13.3.2023.
4. ↑  Pohjanpalo, Olli: Kiskot tiensä päässä | Helsingin rantoja kiertävät syrjäraiteet katoavat metri metriltä Hesperian puistossa oli kapearaiteinen 1950-luvulle asti (Maksullinen artikkeli) *Helsingin Sanomat*. Viitattu 13.3.2023.
5. ↑  Rantanen, Miska: Tunnistatko tämän terassikuvan paikan ja vuoden? *Helsingin Sanomat*.  7.7.2016. Viitattu 14.3.2023.
6. ↑  Skeittipuisto Hämeentien sillan alla *Hermannikuvia*. Viitattu 13.3.2023.
7. ↑  Vallilaan valmistui uusi koripallokenttä – Kaupunkilaisten ideat toteutuvat OmaStadissa *STT*. Viitattu 13.3.2023.

Aiheesta muualla
----------------

* Kuvia tai muita tiedostoja aiheesta **Hämeentien silta (pohjoinen)** Wikimedia Commonsissa